Statsminister og Høyre-leder Erna Solberg sier hun er villig til å forhandle om endringer i nyttårstalen, dersom KrF ønsker plass i hennes regjering.

– Dette et tema som er krevende i Høyre. Jeg ville ikke selv brukt akkurat de ordene, presiserer Solberg.

– Men hvis KrF konkluderer med at de vil forhandle for å komme inn i regjeringen, er det naturlig at de får sette sitt preg på nyttårstalen.

Har snakket i tunger før

Statsministeren bedyrer at hun allerede har snakket i tunger ved flere anledninger.

– En gang fant Sindre meg på gulvet etter at jeg hadde spilt Candy Crush i 36 timer. Da hadde jeg pådratt meg et slags epileptisk anfall, og skal visstnok ha snakket flytende tungetale. Dersom KrF ønsker det, kan jeg pådra meg slike anfall igjen.

Solberg hevder hun også er åpen for å utvide kontantstøtten til å gjelde helt opp til KrFU-alderen, og forby fargefjernsyn.

Viktig for mange i KrF

Nestleder i KrF, Kjell Ingolf Ropstad mener utspillet viser at partiet må velge Erna.

– Dette er saker som er viktige for mange i KrF, forklarer Ropstad, og understreker at når man sier «mange i KrF» alltid mener galningene på grasrota.

– Her er det en statsminister som sier at hvis KrF krever det, er hun er åpen for å endre nyttårstalen og kringkaste den i svart-hvitt. Hvis ikke et slikt tv-øyeblikk skaper gudsfrykt, og er egnet til å skremme alle som vil samarbeide med Støre over til riktig side, så vet ikke jeg.

Støre: – Hør heller på meg

Ap-leder Jonas Gahr Støre tror KrF-medlemmene forstår at ingen andre politikere kan snakke mer uforståelig enn ham.

– Jeg har aldri sagt at jeg snakker i tunger. Det jeg har sagt, er at det snakkes i tunger, og at vi i Arbeiderpartiet må være en del av det. Så er det riktig, som det er sagt, at det har vært nevnt, og da er vi, som et ansvarlig parti, klare til å ta den utfordringen. Og det har jeg hele tiden vært tydelig på, og det tror jeg også KrFs medlemmer forstår.